Broj: 711-I-1346-P-207/22-04-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ane Varge, privremene pročelnice Upravnog odjela za Skupštinu i pravne poslove Međimurske županije,** za davanjem očitovanja,na 166. sjednici, održanoj 8. travnja 2022., daje sljedeće

**OČITOVANJE**

**I. Sukladno članku 17. stavku 1. ZSSI/21-a, obveznici Bojana Petrić, općinska načelnica Općine Donji Vidovec, Zlatko Marciuš, zamjenik općinskog načelnika Općine Nedelišće, te Marina Gradišer, zamjenica gradonačelnice Grada Čakovca, mogu za vrijeme obnašanja navedenih dužnosti obnašati drugu javnu dužnost člana Županijske skupštine Međimurske županije te radnih tijela i odbora navedenog predstavničkog tijela, ali bez prava na naknadu za članstvu u predstavničkom tijelu te odboru istog, ukoliko već primaju plaću ili volontersku naknadu za obnašanje dužnosti iz članka 3. ZSSI/21-a.**

**II. Sukladno članku 17. stavku 1. ZSSI/21-a**, **Andreja Marić, zastupnica u Hrvatskom saboru, može za vrijeme obnašanja navedene dužnosti obnašati drugu javnu dužnost člana Županijske skupštine Međimurske županije, ali ne može pored plaće ili naknade plaće za obnašanje dužnosti zastupnice u Hrvatskom saboru istodobno primati naknadu za rad u navedenom predstavničkom tijelu.**

**III. Sukladno članku 17. stavku 1. ZSSI/21-a, Nenad Hranilović, direktor trgovačkog društva Međimurje-plin d.o.o za opskrbu plinom, ne može za vrijeme obnašanja navedene dužnosti biti član Županijske skupštine Međimurske županije.**

**IV. S obzirom da predstojnik Hrvatskog zavoda za zapošljavanje, Područnog ureda Čakovec te direktor/rukovoditelj distribucijskog područja pod nazivom „ELEKTRA ČAKOVEC“, nisu obveznici, na situaciju dopuštenosti članstva u predstavničkom tijelu jedinice područne (regionalne) samouprave u odnosu na njih ne primjenjuju se odredbe ZSSI/21-a.**

**V. Sukladno članku 17. stavku 1. ZSSI/21-a, Vjeran Vrbanec, predsjednik Uprave Hrvatske agencija za malo gospodarstvo, investicije i inovacije, ne može za vrijeme obnašanja navedene dužnosti biti član Županijske skupštine Međimurske županije.**

**VI. Obveznik Robert Meglić, općinski načelnik Općine Šenkovec, koji navedenu javnu dužnost obnaša profesionalno, ne bi mogao istovremeno uz navedenu dužnost bez prethodnog odobrenja Povjerenstva iz članka 17. stavka 2. ZSSI/21-a stalno i redovito obavljati poslove županijskog vatrogasnog zapovjednika, a ako bi dužnost obnašao volonterski, ne primjenjuje se ograničenje iz navedenog članka Zakona.**

Obrazloženje

Ana Varga, privremena pročelnica Upravnog odjela za Skupštinu i pravne poslove Međimurske županije podnijela je zahtjev za očitovanjem koji je u knjigama ulazne pošte zaprimljen 1. travnja 2022. pod brojem: 711-U-3980-P-207/22-01-3, povodom kojeg se vodi predmet broj P-207/22. Zahtjev istovjetnog sadržaja podnositeljica je podnijela 4. travnja 2022. pod brojem: 711-U-4000-P-207/22-02-3.

Podnositeljica traži mišljenje Povjerenstva mogu li Bojana Petrić, koja dužnost općinske načelnica Općine Donji Vidovec obnaša profesionalno, Zlatko Marciuš, koji dužnost zamjenika općinskog načelnika Općine Nedelišće obnaša volonterski, te Marina Gradišer, koja dužnost zamjenice gradonačelnice Grada Čakovca volonterski, za vrijeme obnašanja navedenih dužnosti obnašati javnu dužnost člana Županijske skupštine Međimurske županije te biti članovi radnih tijela iste Skupštine.

Također traži mišljenje mogu li Andreja Marić, zastupnica u Hrvatskom saboru te Nenad Hranilović, direktor trgovačkog društva Međimurje-plin d.o.o za opskrbu plinom, kojem su suosnivači jedinice lokalne samouprave s područja Međimurske županije, istodobno s obnašanjem navedenih dužnosti obnašati javnu dužnost člana Županijske skupštine Međimurske županije i za to primati naknadu.

Traži se i mišljenje može li Nikola Hren, predstojnik Hrvatskog zavoda za zapošljavanje, Područnog ureda Čakovec, te Igor Ivković, direktor/rukovoditelj distribucijskog područja pod nazivom „ELEKTRA ČAKOVEC“, kroz koje društvo HEP ODS obavlja svoju djelatnost distribucije električnom energijom, biti članovi Županijske skupštine Međimurske županije i za to primati naknadu.

Zaključno se traži mišljenje može li Vjeran Vrbanec, predsjednik Uprave Hrvatske agencije za malo gospodarstvo, inovacije i investicije, biti član Županijske skupštine Međimurske županije i za to primati naknadu, te može li Robert Meglić, koji dužnost općinskog načelnika Općine Šenkovec obnaša profesionalno, istodobno obavljati funkciju vršitelja dužnosti županijskog vatrogasnog zapovjednika Vatrogasne zajednice Međimurske županije.

Člankom 3. stavkom 1. podstavkom 3. ZSSI/21-a propisano je da su zastupnici u Hrvatskom saboru obveznici u smislu navedenog Zakona, podstavkom 34. istog članka Zakona propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, podstavkom 40. tog Zakona propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu predmetnog Zakona, podstavkom 47. istog Zakona propisano je da su predsjednik i članovi uprave Hrvatske agencije za malo gospodarstvo, inovacije i investicije obveznici istog, stoga su Bojana Petrić, povodom obnašanja dužnosti općinske načelnice Općine Donji Vidovec, Zlatko Marciuš, povodom obnašanja dužnosti zamjenika općinskog načelnika Općini Nedelišće, Marina Gradišer, povodom obnašanja dužnosti zamjenice gradonačelnice Grada Čakovca, Robert Meglić, povodom obnašanja dužnosti općinskog načelnika Općine Šenkovec, Andreja Marić, povodom obnašanja dužnosti zastupnice u Hrvatskom saboru, Nenad Hranilović, povodom obnašanja dužnosti direktora trgovačkog društva Međimurje-plin d.o.o za opskrbu plinom, kojem su suosnivači jedinice lokalne samouprave, te Vjeran Vrbanec, povodom obnašanja dužnosti predsjednika Uprave Hrvatske agencija za malo gospodarstvo, investicije i inovacije, obveznici istog Zakona.

Sukladno članku 5. stavku 1. točki 2. ZSSI/21,a plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti

Člankom 16. ZSSI/21-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 2. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti gradonačelnika, općinskog načelnika i zamjenika općinskog načelnika, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Nadalje, odredbama Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisane su nespojive dužnosti općinskog načelnika, gradonačelnika i župana te njihovih zamjenika s istodobnim obnašanjem drugih javnih dužnosti.

Tako je člankom 89. stavkom 2. navedenog Zakona propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, a župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave.

S obzirom da Zakon o lokalnim izborima predstavlja poseban Zakon u smislu odredbe članka 17. stavka 1. ZSSI/21-a kojim je općinskom načelniku, gradonačelniku i njihovu zamjeniku zabranjeno članstvo u predstavničkom tijela jedinice lokalne samouprave, ali ne i u predstavničkom tijela jedinice područne (regionalne) samouprave, Bojana Petrić, općinska načelnica Općine Donji Vidovec, Zlatko Marciuš, zamjenika općinskog načelnika Općine Nedelišće, te Marina Gradišer, zamjenica gradonačelnice Grada Čakovca, mogu za vrijeme obnašanja navedenih dužnosti obnašati drugu javnu dužnost člana Županijske skupštine Međimurske županije te radnih tijela i odbora navedenog predstavničkog tijela.

Plaćom obveznika smatra se u smislu članka 5. stavka 1. točke 2. ZSSI/21-a svaki novčani primitak za obnašanje javne dužnosti, te stoga isti obuhvaća plaću za profesionalno obnašanje javne dužnosti, ali i volontersku naknadu

Sukladno odredbi članka 16. ZSSI/21-a, obveznici nemaju pravo na naknadu za obnašanje dužnosti člana Županijske skupštine Međimurske županije, ako već primaju plaću ili volontersku naknadu za obnašanje dužnosti općinskog načelnika, zamjenika općinskog načelnika, odnosno zamjenika gradonačelnice, s obzirom da odredbama bilo kojeg zakona nije propisano da bi obveznici ujedno pored plaće za obnašanje dužnosti iz članka 3. ZSSI/21-a mogli primiti naknadu za obnašanje ove druge javne dužnosti.

Nadalje, člankom 9. Zakona o izborima zastupnika u Hrvatski sabor („Narodne novine“ broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano je da zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

S obzirom da je odredbama Zakona o izborima zastupnika u Hrvatski sabor izričito propisan institut nespojivih dužnosti s dužnošću zastupnika u Hrvatskom saboru, Povjerenstvo tumači da navedeni Zakon predstavlja posebni zakon u smislu članka 17. stavka 1. ZSSI-a, kojim je zastupnicima u Hrvatskom saboru dopušteno istovremeno obnašanje onih dužnosti koje nisu propisane kao nespojive u navedenom Zakonu.

Slijedom navedenog, Andreja Marić, zastupnica u Hrvatskom saboru može za vrijeme obnašanja navedene dužnosti obnašati drugu javnu dužnost člana Županijske skupštine Međimurske županije, ali bez prava na naknadu u smislu odredbe članka 16. ZSSI/21-a, s obzirom da odredbama bilo kojeg zakona nije propisano da pored plaće ili naknade plaće za obnašanje dužnosti zastupnice u Hrvatskom saboru može istodobno primati naknadu za rad u predstavničkom tijelu jedinice područne (regionalne) samouprave.

Također, odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), općim propisom kojim se uređuje ustrojstvo i način rada trgovačkih društava, nije propisano da bi član uprave trgovačkog društva kojoj su suosnivači jedinice lokalne samouprave, obveznik u smislu odredbi ZSSI/21-a, istodobno mogao obnašati drugu javnu dužnost člana predstavničkog tijela jedinice područne (regionalne) samouprave

Sukladno navedenom, Nenad Hranilović, direktor trgovačkog društva Međimurje-plin d.o.o za opskrbu plinom, ne može za vrijeme obnašanja navedene dužnosti biti član Županijske skupštine Međimurske županije, jer je navedeno suprotno odredbi članka 17. stavka 1. Zakona.

U odnosu na predstojnika Hrvatskog zavoda za zapošljavanje, Područnog ureda Čakovec te direktora/rukovoditelja distribucijskog područja pod nazivom „ELEKTRA ČAKOVEC“, utvrđuje se da isti nisu zakonski obveznici te ih stoga ne obvezuju odredbe ZSSI/21-a u pogledu dopuštenosti članstva u predstavničkom tijelu jedinice područne (regionalne) samouprave.

Člankom Zakona o poticanju razvoja malog gospodarstva („Narodne novine“ broj 29/02., 63/07., 53/12., 56/13. i 121/16.) kojim se uređuje djelovanje Hrvatske agencija za malo gospodarstvo, inovacije i investicije, nije propisano da bi predsjednik Uprave te Agencije, istodobno mogao obnašati drugu javnu dužnost člana predstavničkog tijela jedinice područne (regionalne) samouprave.

Sukladno navedenom, Vjeran Vrbanec, predsjednik Uprave Hrvatske agencija za malo gospodarstvo, investicije i inovacije, ne može za vrijeme obnašanja navedene dužnosti biti član Županijske skupštine Međimurske županije, jer je navedeno suprotno odredbi članka 17. stavka 1. Zakona.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 19. stavkom 6. Zakona o vatrogastvu („Narodne novine“, broj 125/19.) propisano je da je županijski vatrogasni zapovjednik zaposlenik vatrogasne zajednice županije te da predstavlja i zastupa vatrogasnu zajednicu.

Uvidom u posljednje podneseno izviješće o imovinskom stanju obveznika Povjerenstvo je utvrdilo kako Robert Megalić dužnost općinskog načelnika Općine Šenkovec obnaša profesionalno te stoga ne bi mogao istodobno obavljati poslove županijskog vatrogasnog zapovjednika stalno i redovito bez prethodnog odobrenja Povjerenstva iz članka 17. stavka 2. ZSSI/21-a.

Ukoliko bi navedenu dužnost obveznik započeo obnašati volonterski, isti bi mogao bez ikakvog ograničenja istovremeno obavljati poslove županijskog vatrogasnog zapovjednika te za to ostvarivati plaću, s obzirom da se ograničenje iz navedene zakonske odredbe odnosi samo na obveznike koji profesionalno obnašaju javnu dužnost.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana